ก.ล.ต. สั่งพักงานมาร์เก็ตติ้ง BBL ฐานยื่นเอกสารเท็จซื้อขายหุ้นแทนลูกค้า
ก.ล.ต. สั่งพักงานมาร์เก็ตติ้ง BBL ฐานยื่นเอกสารเท็จซื้อขายหุ้นแทนลูกค้า
5 พ.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลงโทษผู้แนะนำการลงทุนด้านหลักทรัพย์ราย นางสาวจีรานันท์ ทวดเสนา สังกัดธนาคารกรุงเทพ จำกัด (มหาชน) หรือ BBL ฐานยื่นเอกสารอันเป็นเท็จต่อธนาคารเพื่อช่วยเหลือลูกค้า โดยไม่มีเจตนาปกปิดซ่อนเร้นข้อมูลเนื่องจากการยินยอมของลูกค้า
โดยก.ล.ต. ได้รับรายงานการตรวจสอบจากธนาคารกรุงเทพ และตรวจสอบเพิ่มเติมพบว่า นางสาวจีรานันท์ได้นำส่งเอกสารอันเป็นเท็จแก่ธนาคารโดยลงนามในใบคำสั่งซื้อหน่วยลงทุนแทนลูกค้าเพื่อให้รายการสมบูรณ์ ซึ่งลูกค้ายินยอมเนื่องจากไม่สะดวกมาลงนามในช่วงเวลาดังกล่าว
ทั้งนี้ การกระทำของนางสาวจีรานันท์ข้างต้น เป็นการยื่นเอกสารอันเป็นเท็จต่อธนาคารเพื่อช่วยเหลือลูกค้าโดยไม่มีเจตนาปกปิดซ่อนเร้นข้อมูลแต่เกิดจากปัจจัยภายนอก ซึ่งเป็นการไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน ก.ล.ต. จึงสั่งพักการให้ความเห็นชอบเป็นผู้แนะนำการลงทุนด้านหลักทรัพย์ของนางสาวจีรานันท์ เป็นระยะเวลา 3 เดือน
อย่างไรก็ดี เนื่องจากธนาคารได้ลงโทษนางสาวจีรานันท์ด้วยการพักการปฏิบัติหน้าที่เป็นผู้แนะนำการลงทุน เป็นระยะเวลาเกินกว่า 3 เดือน จึงถือว่านางสาวจีรานันท์ได้รับการลงโทษตามคำสั่งของ ก.ล.ต. ครบถ้วนแล้ว
ทั้งนี้ ก.ล.ต. ขอย้ำให้ผู้ลงทุนไม่ควรยินยอมให้ผู้แนะนำการลงทุนหรือบุคคลอื่นลงนามส่งคำสั่งซื้อขายหลักทรัพย์หรือเอกสารอื่นแทนตนเองเพื่อป้องกันความเสียหายที่อาจเกิดขึ้น